คนไทยใจบุญ
ระยะนี้มีแต่ข่าวเครียดๆ ไม่ว่าธนาคารโลก กองทุนการเงินระหว่างประเทศ (ไอเอ็มเอฟ) ต่างปรับลดอัตราการเติบโตเศรษฐกิจทั้งของโลกและประเทศไทยลดลง แม้แต่สถาบันจัดอันดับต่างๆ ก็เตรียมปรับลดความน่าเชื่อถือ (เรตติ้ง) ไทย แต่ขอพักเรื่องเครียดๆ ก่อน
8 ต.ค. 2558

ระยะนี้มีแต่ข่าวเครียดๆ ไม่ว่าธนาคารโลก กองทุนการเงินระหว่างประเทศ (ไอเอ็มเอฟ) ต่างปรับลดอัตราการเติบโตเศรษฐกิจทั้งของโลกและประเทศไทยลดลง แม้แต่สถาบันจัดอันดับต่างๆ ก็เตรียมปรับลดความน่าเชื่อถือ (เรตติ้ง) ไทย แต่ขอพักเรื่องเครียดๆ ก่อน
เปลี่ยนเรื่องมาคุยเรื่องเบาๆ บ้างดีกว่า
บังเอิญได้ไปอ่านเจอข้อมูลใน Cafonline.org ที่มีการเปิดเผยผลสำรวจของ World Giving Index 2014 ซึ่งเป็นการจัดอันดับประเทศที่ใจบุญที่สุดในโลก
ทั้งนี้ ได้มีการสำรวจประชากรกว่า 1.3 แสนคน จาก 135 ประเทศทั่วโลก เกี่ยวกับเรื่องการกุศล โดยจะแบ่งการวัดออกเป็น 3 ด้าน เพื่อให้คะแนนและจัดอันดับความใจบุญ ได้แก่
1.การช่วยเหลือคนแปลกหน้า
2.การบริจาคเงินให้การกุศล
3.เวลาในการเข้าร่วมอาสาสมัครเกี่ยวกับการกุศล
โดยผลการสำรวจนี้จัดทำเมื่อปี 2014 แต่เพิ่งจะนำมาแพร่เผยในปีนี้
สำหรับประเทศ 10 อันดับแรกที่ติดอันดับ “ใจบุญ” พบว่า เมียนมาและสหรัฐอเมริกา เป็นอันดับ 1 ร่วมกัน แสดงให้เห็นว่าไม่ใช่ประเทศที่ร่ำรวยมากกว่าจะใจบุญและบริจาคเงินให้ความช่วยเหลือมากกว่าประเทศที่มีฐานะยากจน
อันดับ 3 แคนาดา อันดับ 4 ไอร์แลนด์ อันดับ 5 นิวซีแลนด์ อันดับ 6 ออสเตรเลีย อันดับ 7 มาเลเซีย ที่ขึ้นพรวดมาจากอันดับ 71 มาครองอันดับ 7 ร่วมกับอังกฤษ อันดับ 9 ศรีลังกา อันดับ 10 ตรินิแดด แอนด์ โตเบโก
สำหรับประเทศไทย แม้ไม่ได้ติดอันดับ 1 ใน 20 แต่ก็ไต่อันดับขึ้นมาจากอันดับ 38 มาอยู่ในอันดับ 21 ร่วมกับประเทศไนจีเรีย ที่ร่วงจากอันดับ 20 มาอยู่ในอันดับ 21
และถ้าไปดูรายละเอียดการทำบุญของคนไทย พบว่า คนไทยส่วนใหญ่มักทำบุญด้วยการบริจาคเงิน ด้วยคะแนนเฉลี่ยสูงถึง 77% ถือว่ามีการบริจาคเงินมากเป็นอันดับ 3 ของโลกเลยทีเดียว
แต่ในขณะเดียวกัน ไทยกลับมีอัตราการช่วยเหลือคนแปลกหน้าเพียง 38% อยู่ในอันดับ 106 และอัตราการเข้าร่วมอาสาสมัครเกี่ยวกับการกุศลเพียง 18% อยู่ในอันดับ 70
แม้ว่าขณะนี้เศรษฐกิจทั่วโลก รวมถึงเศรษฐกิจไทยอยู่ในภาวะซบเซา แต่เรื่องการทำบุญสุนทานนั้น คนไทยก็ยังไม่น้อยหน้าใครในโลก...